**VECHIUL TESTAMENT**

**BEL ȘI BALAURUL**

**CAPITOL UNIC**

1 Şi regele Astiag s'a adăugat la părinţii săi, iar regatul său a fost preluat de către Cirus al Persiei. **(a)**

2 Iar Daniel a vieţuit împreună cu regele şi i-a întrecut în cinste pe toţi prietenii săi.

3 Babilonienii aveau un idol pe care-l chema Bel; **(b)** pentru el se cheltuiau zilnic douăsprezece măsuri de făinuţă de grâu, patruzeci de oi şi şase vedre de vin.

4 Regele avea evlavie la el şi venea în fiecare zi să i se închine. Daniel însă I se închina Dumnezeului său.

5 Regele i-a zis: „Tu de ce nu i te închini lui Bel?“; la care acesta i-a răspuns: „Pentru că eu nu pot să mă închin la idoli făcuţi de mână, ci la Dumnezeu-Cel-Viu, Cel ce a făcut cerul şi pământul şi are stăpânire peste fiecare trup“.

6 Iar regele i-a zis: „Cum de ţi se pare ţie că Bel nu e un dumnezeu viu? Nu vezi cât de mult mănâncă şi bea în fiecare zi?“

7 Atunci Daniel a zâmbit şi a zis: „O, rege, nu te amăgi; că acesta e făcut pe dinlăuntru din lut şi pe dinafară din aramă, şi niciodată nu mănâncă şi nu bea nimic“.

8 Iar regele s'a mâniat, i-a chemat pe preoţii lui şi le-a zis: „Dacă nu-mi veţi spune cine este cel ce înghite aceste cheltuieli, veţi muri;

9 dar dacă-mi veţi arăta că Bel este cel ce le înghite, atunci va muri Daniel, de vreme ce l-a blasfemiat pe Bel!“ Iar Daniel a zis către rege: „Fie după cuvântul tău!“ Acuma, preoţii lui Bel erau şaptezeci, în afară de femei şi de copii.

10 Şi a venit regele împreună cu Daniel în capiştea lui Bel.

11 Iar preoţii lui Bel au zis: „Iată, noi ieşim afară, iar tu, o, rege, pune bucatele şi vinul, închide uşa şi pecetluieşte-o cu inelul tău; iar mâine-dimineaţă, când vei veni, dacă nu vei găsi că Bel a mâncat totul, noi să fim daţi morţii; dar dacă va fi altfel, atunci, Daniel, ca unul care a spus minciuni împotriva noastră“.

12 Lor însă puţin le păsa, deoarece făcuseră sub masă o intrare tainică prin care întotdeauna veneau şi mâncau ce era acolo.

13 Şi a fost că după ce au ieşit şi după ce regele a pus bucatele înaintea lui Bel,

14 Daniel le-a poruncit slugilor sale să aducă cenuşă; şi au presărat-o în toată capiştea, de faţă fiind doar regele. Apoi au ieşit, au închis uşa, au pecetluit-o cu inelul regelui şi s'au dus.

15 Iar preoţii, aşa cum făceau de obicei, au venit noaptea împreună cu femeile şi cu copiii lor şi au mâncat tot şi au băut.

16 Iar dimineaţa a venit regele, şi Daniel împreună cu el.

17 Şi a zis regele: „Întregi sunt peceţile, Daniele?“ Iar el a zis: „Da, măria ta, sunt întregi“.

18 Şi, de îndată ce uşa a fost deschisă, regele s'a uitat pe masă şi a strigat cu glas înalt: „Mare eşti, Bel, şi nici o înşelăciune nu e la tine!“

19 Dar Daniel a zâmbit, l-a ţinut pe rege să nu intre înlăuntru şi a zis: „Uită-te acum pe jos şi bagă de seamă ale cui sunt urmele acestea!“

20 Iar regele a zis: „Văd că sunt urme de bărbaţi, de femei şi de copii...“.

21 Atunci regele a fost cuprins de mânie şi i-a adus pe preoţi şi pe femeile şi pe copiii lor, iar aceia i-au arătat uşile cele ascunse prin care intrau şi mâncau ceea ce era pe masă.

22 Regele i-a ucis, iar pe Bel l-a dat în puterea lui Daniel, care l-a sfărâmat, pe el şi capiştea lui.

23 Era pe acolo şi un balaur mare, la care Babilonienii se închinau. **(c)**

24 Iar regele a zis către Daniel: „Nu vei putea spune că acesta nu e un dumnezeu viu; aşadar, închină-te la el!“

25 Iar Daniel a zis: „Eu mă voi închina Domnului, Dumnezeului meu, căci El este Dumnezeu-Cel-Viu. Iar tu, o, rege, dă-mi îngăduinţă şi eu voi ucide balaurul fără sabie sau toiag“.

26 Iar regele a zis: „Eşti liber s'o faci“.

27 Atunci Daniel a luat răşină şi seu şi păr, le-a fiert împreună, a făcut bulgări şi i-a aruncat în gura balaurului; iar balaurul, mâncând, a plesnit. Şi a zis: „Iată la ce vă închinaţi voi!“

28 Şi a fost că dacă au auzit Babilonienii, tare s'au mâhnit şi s'au pornit împotriva regelui, zicând: „Regele s'a făcut iudeu; pe Bel l-a nimicit, pe balaur l-a ucis, iar pe preoţi i-a omorât...“.

29 Şi au venit la rege şi i-au zis: „Dă-ni-l nouă pe Daniel!; dacă nu, te vom nimici, pe tine şi casa ta!“

30 Şi dacă regele a văzut că erau tare porniţi împotriva lui, şi neavând încotro, l-a dat pe Daniel în puterea lor.

31 Iar ei l-au aruncat în groapa cu lei, **(d)** în care el a stat şase zile.

32 În groapă erau şapte lei, cărora li se dădeau zilnic doi sclavi **(e)** şi două oi; acum însă nu li s'au dat, cu gândul că-l vor mânca pe Daniel.

33 Pe atunci trăia în Iudeea un profet, anume Avacum; acesta gătise fiertură, dumicase pâine într'o postavă şi mergea la câmp să le ducă secerătorilor.

34 Iar un înger al Domnului a zis către Avacum: „Prânzul pe care-l ai, du-l în Babilon, la Daniel, care se află în groapa leilor“.

35 Dar Avacum a zis: „Doamne, eu niciodată n'am văzut Babilonul, şi nici nu ştiu unde se află groapa“.

36 Atunci îngerul Domnului l-a prins de creştet şi, ţinându-l de păr, în repeziciunea duhului său, l-a aşezat în Babilon, deasupra gropii.

37 Şi a strigat Avacum: „Daniele! Daniele! Ia mâncarea pe care ţi-a trimis-o Dumnezeu!“

38 Iar Daniel a zis: „O, Dumnezeule, Ţi-ai adus aminte de mine şi nu i-ai părăsit pe cei ce Te caută şi Te iubesc!“

39 Şi s'a sculat Daniel şi a mâncat; iar îngerul Domnului l-a dus de îndată pe Avacum acolo de unde-l luase.

40 În cea de a şaptea zi, regele s'a dus să-l plângă pe Daniel; şi a ajuns la groapă şi s'a uitat înlăuntru... şi, iată, Daniel şedea!

41 Atunci regele a strigat cu glas înalt, zicând: „Mare eşti Tu, Doamne, Dumnezeul lui Daniel, şi un altul nu este în afară de Tine!“

42 Şi l-a scos afară, iar pe cei care-i voiseră pieirea i-a aruncat în groapă; şi, chiar în faţa lui, mâncaţi au fost de îndată.

NOTE DE SUBSOL:

**a -** Evident, într'o povestire ca aceasta reperele istorice nu se cer verificate (mai ales când e vorba de Daniel! - vezi Introducerea la Cartea care-i poartă numele).

**b** - „Bel“: etimologie necunoscută; nu se poate stabili nici o relaţie între el şi Baal, zeitate canaaneană des întâlnită în Vechiul Testament.

**c -** Posibilă influenţă venită din Egipt, unde, în mod sigur, exista un cult al şarpelui.

**d** - Groapa de care se vorbeşte şi în Cartea lui Daniel. Regii persani obişnuiau să hrănească lei pentru posibile viitoare vânători.

**e** - În cazuri speciale, soma = „carne“, „trup“ (de om sau animal) poate avea şi înţelesul de „sclav“ sau „prizonier“ (deci, un om disponibil pentru hrănirea leilor).

.........

**PSALMII**

**PSALMUL 150**

**Aliluia.**

1 Lăudaţi-L pe Dumnezeu întru sfinţii Lui,

lăudaţi-L întru tăria puterii Lui.

2 Lăudaţi-L întru puterile Lui,

lăudaţi-L după mulţimea slavei Lui.

3 Lăudaţi-L în glas de trâmbiţă,

lăudaţi-L în psaltire şi'n alăută.

4 Lăudaţi-L în timpane şi în horă,

lăudaţi-L în strune şi în flaute **(a)**.

5 Lăudaţi-L în ţimbale bine răsunătoare,

lăudaţi-L în ţimbale de strigare.

6 Toată suflarea să-L laude pe Domnul!

Aliluia!

NOTĂ DE SUBSOL:

**a** - Literal: „organe“, adică orice fel de instrumente muzicale. În Ps 136, 2 a fost tradus prin „harpe“. Aici vecinătatea cuvântului „strune“ (instrumente cu coarde) solicită categoria instrumentelor de suflat (altele decât trâmbiţa).

**PSALMUL 151**

**Psalmul acesta a fost scris de David cu propria sa mână, deşi nu se numără printre cei o sută cincizeci. Alcătuit la vremea când el se afla în luptă cu Goliat (a).**

1 Cel mai mic eram între fraţii mei

şi cel mai tânăr în casa tatălui meu;

eu păstoream oile tatălui meu **(b)**.

2 Mâinile mele au făcut o harpă

şi degetele mele au alcătuit o psaltire.

3 Şi cine-I va vesti Domnului meu?

Însuşi Domnul, El Însuşi va auzi.

4 El l-a trimis pe îngerul Său

şi de la oile tatălui meu m'a luat

şi cu untdelemnul ungerii Sale m'a uns.

5 Fraţii mei erau buni şi mari,

dar nu întru ei a binevoit Domnul **(c)**.

6 Ieşit-am să stau faţă'n faţă cu străinul,

şi el m'a blestemat cu idolii lui.

Dar eu, smulgându-i sabia, i-am tăiat capul

7 şi am îndepărtat ocara de la fiii lui Israel.

NOTE DE SUBSOL:

**a** - Acest psalm trece drept necanonic. El se află inclus în Septuaginta (extranumerar), dar nu şi în Versiunea Ebraică.

**b** - Îndeletnicirea, alegerea şi ungerea lui David sunt relatate în 1 Rg 16, 11-13.

**c** - Sf. Ioan Hrisostom: Acesta e paradoxul pe care Dumnezeu îl introduce în istorie, răsturnând ordinea logică a oamenilor şi instaurând propria Sa raţiune. Numai aşa vom putea pricepe şi spusele Apostolului: „Pe cele dispreţuite le-a ales Dumnezeu, pe cele ce nu sunt, ca să le facă de nimic pe cele ce sunt“ (1 Co 1, 28). Ce se înţelege prin „cele ce nu sunt“? Persoanele socotite „de nimic“ din pricină că ele, în ordinea socială, sunt insignifiante, dar prin care Dumnezeu Îşi arată puterea de a răsturna valorile şi de a le reaşeza după criterii care sunt numai ale Lui. În acest sens va spune iarăşi Pavel: „Mă voi lăuda mai degrabă'ntru slăbiciunile mele, pentru ca'ntru mine să locuiască puterea lui Hristos“ (2 Co 12, 9).

………

**PROVERBELE LUI SOLOMON**

**CAPITOLUL 31 (26-31)**

**Lauda femeii harnice.**

26 Ea se îmbracă în putere şi cinste

şi'n zilele ei de pe urmă se veseleşte.

27 Deprinderile casnicilor ei sunt pline de grijă,

iar ea nu-şi mănâncă pâinea în trândăvie.

28 Iar gura şi-o deschide cu înţelepciune şi după rânduială.

În bunătate şi-a crescut copiii şi i-a îmbogăţit,

iar soţul ei o laudă:

29 „Multe fete au dobândit bogăţie,

multe au înfăptuit putere,

dar tu le-ai întrecut şi le-ai covârşit pe toate“.

30 Farmecele sunt mincinoase, deşartă-i frumuseţea femeii,

căci femeia înţeleaptă va fi binecuvântată,

şi ea să laude frica de Domnul.

31 Daţi-i din roada mâinilor sale

şi lăudat în cetate să-i fie bărbatul!

.........

**APOCALIPSA SFÂNTULUI IOAN**

**CAPITOLUL 22**

**Noul Ierusalim (continuare). Venirea lui Hristos.**

1 Şi mi-a arătat un râu al apei vieţii, strălucitor ca de cristal, care izvorăşte din tronul lui Dumnezeu şi-al Mielului.

2 În mijlocul pieţei [cetăţii], şi de-o parte şi de alta a râului, un pom al vieţii, rodind de douăsprezece ori, dându-şi roada'n fiecare lună; şi frunzele pomului sunt spre tămăduirea neamurilor.

3 Şi nici un blestem nu va mai fi. Şi tronul lui Dumnezeu şi-al Mielului va fi într'însa, şi robii Săi I se vor închina **(a)**.

4 Şi ei Îi vor vedea faţa, şi numele Lui va fi pe frunţile lor.

5 Şi noapte nu va mai fi; şi ei n'au nevoie de lumină de lampă sau de lumină de soare, pentru că Domnul Dumnezeu va lumina peste ei şi vor împărăţi în vecii vecilor.

6 Şi îngerul mi-a zis: „Aceste cuvinte sunt vrednice de crezare şi adevărate; şi Domnul, Dumnezeul duhurilor profeţilor, l-a trimis pe îngerul Său să le arate robilor Săi cele ce trebuie să se întâmple'n curând.

7 Şi iată, Eu vin curând. Fericit cel ce păzeşte cuvintele profeţiei acestei cărţi!“

8 Şi eu, Ioan, sunt cel ce-am auzit şi-am văzut acestea. Şi când am auzit şi-am văzut, am căzut să mă închin înaintea picioarelor îngerului care mi-a arătat acestea.

9 Dar el mi-a zis: „Vezi să nu faci asta! **(b)** Sunt împreună-slujitor cu tine şi cu fraţii tăi, profeţii, şi cu cei ce păstrează cuvintele acestei cărţi. Lui Dumnezeu închină-te!“

10 Şi mi-a zis: „Să nu pecetluieşti cuvintele profeţiei acestei cărţi **(c)**, căci vremea e aproape.

11 Cel ce-i nedrept, să mai nedreptăţească; cel ce-i spurcat, să se mai spurce; şi cel ce este drept, să mai facă dreptate; şi cel ce este sfânt, să se mai sfinţească“. **(d)**

12 „Iată **(e)**, Eu vin curând, şi plata Mea este cu Mine, pentru ca fiecăruia să-i dau după cum îi este fapta.

13 Eu sunt Alfa şi Omega, Cel Dintâi şi Cel de pe Urmă, Începutul şi Sfârşitul.

14 Fericiţi cei care-şi spală veşmintele **(f)**, pentru ca să aibă ei putere peste pomul vieţii şi prin porţi să intre'n cetate!

15 Afară câinii **(g)** şi vrăjitorii şi desfrânaţii şi ucigaşii şi închinătorii la idoli şi toţi cei ce iubesc şi lucrează minciuna!

16 Eu, Iisus, l-am trimis pe îngerul Meu să vă mărturisească vouă acestea cu privire la Biserici. Eu sunt rădăcina şi odrasla lui David, Steaua strălucitoare a Dimineţii“.

17 Şi Duhul şi Mireasa **(h)** zic: „Vino!“ Şi cel ce aude, să zică: „Vino!“ Şi cel însetat să vină, cel ce vrea să primească'n dar apa vieţii.

18 Şi eu îi mărturisesc oricui ascultă cuvintele profeţiei acestei cărţi: Dacă le va mai adăuga cineva ceva, Dumnezeu îi va adăuga plăgile care sunt arătate **(i)** în cartea aceasta;

19 iar de va scoate cineva ceva din cuvintele cărţii acestei profeţii, Dumnezeu îi va scoate partea lui din pomul vieţii şi din cetatea cea sfântă, care sunt arătate în cartea aceasta.

20 Cel ce mărturiseşte acestea, zice: „Da, vin curând“. **(j)** – „Amin! Vino, Doamne Iisuse!“**(k)**

21 Harul Domnului Iisus Hristos să fie cu voi cu toţi! Amin.

NOTE DE SUBSOL:

**a** - Îi vor sluji în calitate de „preoţi ai lui Dumnezeu şi ai lui Hristos“ (vezi 20, 6), aducându-I jertfă de laudă.

**b** - Vezi nota de la 19, 10.

**c** - În contrast cu pecetluirea de la 10, 4, de data aceasta cuvintele lui Dumnezeu trebuie puse la îndemâna tuturor, pentru ca oamenii să ştie ce-i aşteaptă şi să se pregătească.

**d** - Timpul e prea scurt pentru ca să se mai poată schimba ceva; planul lui Dumnezeu se va împlini oricum.

**e** - Versetele 12-16 exprimă cuvintele lui Iisus.

**f** - Cei ce le spală şi le înălbesc în sângele Mielului (vezi 7, 14).

**g** - După toate probabilităţile, prin „câini“ sunt desemnaţi pervertiţii erotici de orice fel, dar şi ereticii.

**h** - Mireasa Mirelui (vezi 21, 9): Biserica lui Hristos, în Care este prezent şi lucrează Duhul Sfânt.

**i** - Literal: scrise; descrise.

**j** - Cuvintele lui Iisus, ca răspuns la chemarea „Vino!“ din v. 17.

**k** - Replica lui Ioan. Admirabil şi emoţionant final al Apocalipsei şi al Noului Testament. Versetul următor, adresat Bisericilor cărora le-a fost adresată scrierea, reproduce obişnuita formulă de încheiere a epistolelor pauline şi soborniceşti.

………